**7-MAVZU**

**NOVERBAL KOMMUNIKATSIYA**

**Reja:**

1. Noverbal muloqotning milliy-madaniy xususiyatlari

2. Noverbal muloqot vositalari

**Tayanch so‘z va iboralar:** *noverbal muloqot, noverbal vositalar, verbal xabar, noverbal xabar, qo‘l harakatlari, imo-ishoralar, masofa, emotsional holat, salomlashuv, xaylashuv, inkor, rozilik, iltimos qilish, kechirim so‘rash.*

**7. 1. Noverbal muloqotning milliy-madaniy xususiyatlari**

Noverbal (so‘zsiz, nutqsiz) kommunikatsiya muloqot qilayotgan individlarning bir-biriga o‘zaro ta’siri va emotsional holati haqida signal beruvchi muloqot shaklidir.

Noverbal kommunikatsiya kishilarning eng qadimiy muloqot shaklidir. Kommunikatsiyaning noverbal vositalari tildan oldin rivojlangan bo‘lib, ularning dastlabki vazifasi o‘zining barqarorligi va samaradorligi bilan ajralib turgan. Asta-sekin ularning verbal vositalardan afzalligi namoyon bo‘lgan: ular bevosita qabul qilingan, shuning uchun ham adresatga kuchli ta’sir ko‘rsatgan. Ular vositasi qandaydir sababga ko‘ra so‘z orqali berib bo‘lmaydigan eng nozik tuyg‘ular, munosabatlar ifodalangan.

Noverbal kommunikatsiya kishilar o‘rtasidagi noverbal xabarlar almashinuvi va ularning talqinini bildiradi. Har bir madaniyat borliqni o‘ziga xos belgilar va ramzlar yordamida aks ettirgani uchun ham noverbal muloqot yuzaga chiqadi.

Noverbal xabar katta ko‘lamdagi ma’lumotlarni berish imkoniyatiga ega. Bu avvalo, muloqotchining shaxsiyati haqidagi ma’limotdir. Muloqot chog‘ida muloqotchining mizoji, hissiy holatini bilib olishimiz, uning shaxsiy xususiyatlari va xislatlari, kommunikativ salohiyati, ijtimoiy maqomini aniqlab olishimiz, shuningdek, uning o‘z shaxsi haqidagi fikrlarini o‘rganib olishimiz mumkin.

 Shu bilan birga, noverbal vositalar orqali muloqotchilarning bir-biriga bo‘lgan munosabati, ularning yaqinligi yoki uzoqligi, munosabat turi (ustunlik-tobelik) va o‘zaro aloqalarining ta’sirini bilib olish mumkin.

Vanihoyat, muloqot ishtirokchilarining vaziyatga bo‘lgan munosabati, ya’ni ular mazkur vaziyatda o‘zlarini qanchalik erkin tutishyapti, ular uchun muloqot qiziqarlimi yoki tezroq mulotdan chiqib ketishga harakat qilishyaptimi va h.k. haqida ma’lumotga ega bo‘lish mumkin.

**Noverbal muloqot vositalari**

Noverbal kommunikatsiya noverbal vositalar yordamida amalga oshiriladi. Noverbal vositalar deganda jestlar (tana, qo‘l harakatlari), imo-ishoralar (mimika), tegish (qo‘l tegizish, quchoqlash, silash, o‘pish va h.k.), tana holati, kishilar orasidagi masofa kabilar tushuniladi.

 Jestlar – kommunikatsiya jarayonida inson nutqining tana, qo‘l yoki barmoqlarning harakatlari bilan birga kechadigan va kishining bevosita suhbatdoshiga qaratilgan, qandaydir hodisaga, qandaydir shaxsga, qandaydir narsaga bo‘lgan munosabatini ifodalaydigan turli harakatlaridir.

Kishilarning biron hodisa yoki holatni tushuntirish maqsadida ishlatadigan qo‘l harakatlari turli madaniyatlarda turlicha ma’no kasb etadi. Buning sababi madaniyatlararo ramzlar va tushunchalarning farqlanishidadir[[1]](#footnote-1).

**Salomlashuv.** Dunyodagi barcha madaniy xalqlar o‘zaro insoniy munosabat, muomala va muloqotni salomdan boshlashadi. Har bir xalqning salomlashish bilan bog‘liq o‘z urf-odatlari bor.

**Xayrlashuv.**O‘zbek madaniyatida yoshi katta va mavqeyi yuqori bo‘lgan shaxslarga nisbatan *qo‘lni ko‘ksiga qo‘yib*, koreys va yapon madaniyatlarida *ta’zim qilib* xayrlashiladi. O‘zbek noverbal muloqotida “xayr” ishorasi yoshi teng yoki kichik bo‘lgan, shuningdek, sinfdosh, kursdosh yohud kasbdoshlarga nisbatan *qo‘lini ko‘tarib, kaftini yuqoridan pastga silkitib,* koreys va yapon noverbal muloqotida esa, *qo‘lini ko‘tarib, chapdan o‘ngga silkitib* xayrlashiladi.

Aytilganlar bilan birga, yapon madaniyatida erkaklar do‘stlari bilan xayrlashish chog‘ida *o‘ng qo‘lini ko‘ksiga ko‘tarib, keyin tezda pastga tushirishadi.* Shuningdek, *bir qo‘lni yelgaga qadar pastdan yuqoriga ko‘tarib* ham xayrlashiladi[[2]](#footnote-2).

**Rozilik.**“Biror fikrni tasdiqlash, rozilikni ifodalash” ma’nosidagi *bosh irg‘atish* – boshni yuqoridan pastga va pastdan yuqoriga bir marta yoki bir necha marta silkitish harakati deyarli barcha xalqlarningnoverbalmuloqotida kuzatiladi. Ba’zan mazkur harakat suhbatdoshini eshitish, uning gaplarini ma’qullash ma’nosida ham qo‘llaniladi. Bundan tashqari, yapon madaniyatida “rozilik” *bir marta yoki bir necha marta chapak chalish* yoki *qo‘llarni bosh uzra ko‘tarib halqa hosil qilish*[[3]](#footnote-3) harakatlari vositasida ham ifodalanadi.

**Inkor.**“Yo‘q” javobini bildirish ma’nosidagi *bosh chayqamoq* – boshni ikki yonga bir necha marta burish madaniyatlarning aksariyatida keng tarqalgan harakatlardan biridir. O‘zbek madaniyatida *boshni ikki yelka tomon bir necha marta egish* harakatiga ham *bosh chayqamoq* deyiladi va u “taassuflanish” ma’nosida qo‘llaniladi. Mazkur harakat koreyslarda “ikkilanmoq, taraddudlanmoq” (*“halka-malka”*) ma’nosida ijro etiladi.

**Kechirim so‘rash.**O‘zbek madaniyatida *o‘ng qo‘lni ko‘ksiga qo‘yib*, koreys va yapon madaniyatida*ta’zim qilib*, kechirim so‘raladi. Koreys kundalik muomala madaniyatida biron nojoiz harakat sodir bo‘lganda kattalarning, shuningdek, boshliqlarning qarshisida *tiz cho‘kib* (“murip kkulda”) kechirim so‘rash odati keng tarqalgan. Hokim sinf qarshisida *tiz cho‘kib* “bir qoshiq qonimdan keching” deya kechirim so‘rash odati bir paytlar o‘zbeklarda ham bo‘lgan, biroq hozirgi kunda bu odat yo‘qolib ketgan.

**Juda yaxshi.** Madaniyatlarning ko‘pida *bosh barmoqni ko‘rsatish* harakati “juda yaxshi”, “zo‘r”, “mixday” ma’nolarini ifodalaydi. Koreys noverbal muloqotida “juda yaxshi” ma’nosidan tashqari “boshliq” (“udumori”) va “muhr” (“dojang”) kabi ma’nolarni ham bildiradi.

**Va’da berish.** Koreys va yapon noverbal muloqotida *jimjiloq barmoqni ilgak qilish* – ikki kishining jimjiloq barmoqlarini bir-biriga tutashtirib, ilgak holatiga keltirishi ko‘pincha yosh bolalarga xos qo‘l harakati bo‘lib, o‘zaro va’da berish, ahdlashishning ramzi sanaladi. Mazkur qo‘l harakatidan arazlashib qolgan o‘zbek bolalari yarashish uchun foydalanishadi.

**Erkalatish.** Yevropa, Amerika, O‘zbekiston va h.k. mamlakatlar madaniyatida bolalarni, sevgilisini yoki biron bir hayvonni erkalatib, *boshini silash* me’yoriy hol hisoblanadi. Koreyslar “barakalla!” (“chal hesso!”) ifodasini *boshni silash* harakati orqali bildirishadi. Biroq ayrim Osiyo mamlakatlarida bunday harakat noqulay vaziyatni yuzaga chiqaradi. Chunki, Hindiston va Shri-Lankada ruhning boshda bo‘lishiga ishoniladi.

**Pul.** “Pul” tushunchasini ko‘pchilik xalqlar, jumladan, o‘zbeklar ham *bosh, o‘rta va ko‘rsatkich barmoqlarning uchlarini ishqalab* ifodalasa, koreyslar va yaponlar *bosh barmog‘i bilan ko‘rsatkich barmog‘ining uchlarini tutashtirib*, “o” halqa holiga keltirib ifodalashadi. Mazkur qo‘l harakati Amerikada “muammo yo‘q” yoki “muvaffaqiyat” ma’nosida, Lotin Amerika va Turkiyada so‘kish uchun ishlatiladi.

Xullas, madaniyatlararo muloqotda, ayniqsa, noverbal vositalarni to‘g‘ri talqin qilish, ularning o‘ziga xos xususiyatlarini o‘rganish muhim ahamiyat kasb etadi. Turli madaniyatlardagi noverbal vositalarni tadqiq etish madaniyatlararo muloqotda yuzaga chiqadigan to‘qnashuvlarni, kommunikativ xatolarni oldini oladi, madaniy shok holatini bartaraf etib, kommunikatsiyaning muvaffaqiyatli va samarali bo‘lishini ta’minlaydi.

1. Schober O. Beden Dili: Davranış Anahtarı. Çeviren: Süeda Özbent. –Istanbul: Arion Yayinevi, 2003. –S. 163. [↑](#footnote-ref-1)
2. Рогозная Н. Н., Мацура Аки. Японские невербальные средства общения // Язык, сознание, коммуникация: Сб. статей / Отв. ред. В. В. Красных, А. И. Изотов. –М.: МАКС Пресс, 2001. .Вып. 16. –C. 67. [↑](#footnote-ref-2)
3. Ko‘rsatilgan asar, 69-bet. [↑](#footnote-ref-3)